সমসাময়িক ইতিহাস নিয়ে এমন ভাবে সে-কালের কতজন তরুণ ভেবেছেন আমরা জানি না। তবে অনেকে যে ভাবেননি সেটা নিশ্চয় করা বলা যায়, কারণ ভাবলে ইতিহাস বদলে যেত। তাজউদ্দীনের ডায়েরিতে প্রতিদিনের আবহাওয়ার নির্ভুল বর্ণনা রয়েছে। আবহাওয়ার ভালোমন্দকে তিনি নিজের ভালোলাগার মন্দলাগার দৃষ্টিতে যেমন দেখেছেন তেমনি দেখেছেন কৃষকের ও সাধারণ মানুষের দৃষ্টিতেও। সে জন্য বৃষ্টি, ঝড়, প্লাবন, খরা- এসবে ধান, পাট, ও রবিশস্যের কতটা সুবিধা-অসুবিধা হবে তার কথা দিনলিপিতে লেখা আছে, নির্ভুল ভাবে, যেমন রয়েছে সামাজিক সম্পর্কের দ্বন্দ্ব, মৈত্রী, উদ্বেগ ও আনন্দের বর্ণনা। ইতিহাসের এই পাঠকটি জানতেন যে, অর্থনীতি ও সমাজকে বাদ দিয়ে ইতিহাসের কথা ভাবা অর্থহীন। পঞ্চাশের দুর্ভিক্ষ তাকে বুঝিয়ে দিয়েছিল রাষ্ট্র কেমন নিষ্ঠুর এবং বাঁচার জন্য সামাজিক উদ্যোগ কত প্রয়োজনীয়। সেই জ্ঞান থেকে তিনি কখনোই বিচ্যুত হননি।